ວົງການນັກຊ່ຽວຊານ ລັດເຊຍ ເອົາໃຈໃສ່ເຖິງເລື່ອງແກ້ໄຂການປະທະກັນຢູ່ທະເລຕາເວັນອອກ
(VOVWORLD) - ວັນທີ 11 ພຶດສະພາ ຢູ່ສະຫະພັນ ລັດເຊຍ, ສະຖາບັນຕາເວັນອອກວິທະຍາ ສັງກັດສະພາມະຫາບັນດິດວິທະຍາສາດສະຫະພັນ ລັດເຊຍ ໄດ້ຈັດຕັ້ງກອງປະຊຸມສຳມະນາໂຕະມົນດ້ວຍຫົວຂໍ້ວ່າ “ການປະທະກັນຢູ່ທະເລຕາເວັນອອກ ໃນລະບົບການພົວພັນສາກົນທັນສະໄໝຢູ່ພາກພື້ນ ອາຊີ - ປາຊີຟິກ”.
ເຂົ້າຮ່ວມກອງປະຊຸມສຳມະນາມີບັນດານັກວິທະຍາສາດແຖວໜ້າຂອງສະຖາບັນຕ່າງໆ ແລະ ສູນຄົ້ນຄວ້າກ່ຽວກັບພາກພື້ນ ອາຊີ - ປາຊີຟິກ, ອາຊຽນ, ກົດໝາຍສາກົນເປັນຈຳນວນຫລວງຫລາຍ.
ທີ່ກອງປະຊຸມສຳມະນາ, ບັນດານັກຊ່ຽວຊານຢືນຢັນວ່າ ການປະທະກັນຢູ່ທະເລຕາເວັນອອກ ພວມແມ່ນໜຶ່ງໃນບັນຫາໄພນາບຂູ່ໃຫຍ່ທີ່ສຸດ ຕໍ່ສະຖຽນລະພາບ ແລະ ຄວາມໝັ້ນຄົງທົ່ວໂລກ.
ເມື່ອສິ້ນສຸດກອງປະຊຸມສຳມະນາ, ບັນດາຜູ້ແທນໄດ້ເຫັນດີເປັນເອກະພາບໂດຍຖືວ່າ: ບັນດາຝ່າຍຂັດແຍ້ງກັນຢູ່ທະເລຕາເວັນອອກ ຄວນແກ້ໄຂການປະທະກັນຜ່ານການເຈລະຈາສັນຕິພາບ, ບໍ່ນາບຂູ່ນຳໃຊ້ກຳລັງອາວຸດ ແລະ ມີການກະທຳອີງໃສ່ພື້ນຖານກົດໝາຍສາກົນ ແລະ ສົນທິສັນຍາສະຫະປະຊາຊາດກ່ຽວກັບກົດໝາຍວ່າດ້ວຍທະເລປີ 1982 (UNCLOS).